SKRIFTLIG FORESPØRGSEL E-2252/01

af Alexandros Alavanos (GUE/NGL) til Kommissionen

(26. juli 2001)

Om: Miljømæssige virkninger af bygningen af dæmningen Aposelemi på Kreta

Ved en fælles afgørelse fra ministeren for miljø, fysisk planlægning og offentlige arbejder samt finansministeren blev et område på 240 hektar i Langada-området i Hersonisos, Iraklions amt, tvangseksproprieret, fordi der var planer om at opføre dæmningen Aposelemi, som ifølge de indledende undersøgelser vil kunne oplagre 30 000 000 m3 vand om året.

Der sættes spørgsmålstegn ved formålstjenligheden af dette projekt af en komité af lokale indbyggere, som påberåber sig geologiske undersøgelser foretaget af Patras Universitet samt andre videnskabelige institutioner. Der henvises til de negative miljømæssige og kulturelle virkninger, som dette projekt vil få, såsom f.eks. ødelæggelsen af den traditionelle bebyggelse Sfendili og det righoldige plante- og dyreliv samt forringelsen af mikroklimaet i området. Endvidere vil det endelige resultat af denne investering være, at den årlige vandoplagringskapacitet kommer til at ligge 20 000 000 m3 under den oprindeligt fastsatte mængde.

Kan Kommissionen oplyse, om der er blevet anmodet om optagelse af det ovennævnte projekt under fællesskabsstøtterammen? Hvis ja, kan Kommissionen så bekræfte, at samtlige aspekter af problemet er blevet undersøgt som led i miljørisikovurderingerne, og at eventuelle alternative løsninger er blevet overvejet?

Svar afgivet på Kommissionens vegne af Michel Barnier

(29. oktober 2001)

De græske myndigheder har længe haft planer om at opføre et større dæmningsværk ved floden Aposselemis på Kreta og har ansøgt Samhørighedsfonden om at samfinansiere projektet. Dæmningen skal sikre drikkevandsforsyningen i en stor del af det østlige Kreta, hvor bl. a. turistudviklingen og en generelt højere levestandard har skabt forsyningsproblemer.

En del af forundersøgelserne og de nødvendige ekspropriationer (ca. 3 000 ha landbrugsjord, eksisterende bygninger, m.v.) er allerede blevet samfinansieret af Samhørighedsfonden. De græske myndigheder har indsendt en ny ansøgning om samfinansiering fra fonden vedrørende ingeniørarbejderne i forbindelse med dæmningsbyggeriet, og denne ansøgning er ved at blive gennemgået af Kommissionen.

Ifølge Kommissionens oplysninger har de græske myndigheder afsluttet miljøvurderingsproceduren ifølge Rådets direktiv 84/337/EØF af 27. juni 1985 om vurdering af visse offentlige og private projekters indvirkning på miljøet(1). Undersøgelserne har også omfattet en vurdering af mulighederne for en alternativ drikkevandsforsyning, der ikke er baseret på en dæmning.

Kommissionen har for nylig anmodet de græske myndigheder om flere oplysninger, bl.a. i form af en yderligere undersøgelse, der skal vise, om dæmningsbyggeriet indebærer en risiko for to NATURA 2000-projekter, i overensstemmelse med procedurerne i Rådets direktiv 92/43/EØF(2) af 21. maj 1992 om bevaring af naturtyper samt vilde dyr og planter. Denne undersøgelse kan om nødvendigt medføre en revision af de miljømæssige krav og ændringer af det foreslåede byggeprojekt.

I henhold til Rådets forordning (EF) nr. 1164/94 af 16. maj 1994 om oprettelse af Samhørighedsfonden(3) skal ethvert projekt, der samfinansieres af Samhørighedsfonden, være i overensstemmelse med EU-retten, herunder hensynet til beskyttelse af miljøet.

(1) EFT L 175 af 5.7.1985.

(2) EFT L 206 af 22.7.1992.

(3) EFT L 130 af 25.5.1994, ændret ved forordning 1264/1999 og 1265/1999, offentliggjort i EFT L 161 af 26.6.1999.